रूटीन इंतजामों के बीच शहर में चल रहा पीक पर्यटन सीजन पर्यटक स्थलों पर न तो अतिरिक्त टिकट विंडो, न ही वैकल्पिक रास्ते-पार्किंग और सुविधाओं के कोई इंतजाम किए - v
टिकट विंडो पर लाइन लगने से जंतर-मंतर बंद होने के बाद भी दिया जाता है प्रवेश, आमेर में रास्ते में बैठे फुटपाथिए देते हैं परेशानी।
जयपुर । शहर में सभी पर्यटन स्थलों पर देसी-विदेशी पर्यटक विजिट कर रहे हैं, लेकिन वर्ल्ड हैरिटेज में शामिल जंतर-मंतर से लेकर प्रसिद्ध आमेर महल तक टिकट विंडो पर तो रास्ते को लेकर भी पर्यटक परेशान हैं। दोनों ही स्थलों पर एक ही टिकट मशीन लगाई गई है। ऐसे में यहां इन दिनों पर्यटकों की संख्या 15 हजार तक पहुंचने पर पर्यटकों को तकलीफ हो रही है। रूटीन इंतजामों के बीच ही पीक सीजन को खपाया जा रहा है, जिसका खामियाजा पर्यटक उठा रहे हैं।
जंतर-मंतर बंद होने के बाद भी आते हैं पर्यटक:
जंतर-मंतर पर एक ही टिकट विंडो है और एक ही मशीन टिकट काटती है। यहां महिला-पुरुषों और अलग-अलग पर्यटकों की अलग से लाइन भी नहीं है। हालांकि प्रशासन की ओर से गाइड और विदेशी पर्यटकों के लिए अलग लाइन लगाने का दावा किया जाता है, लेकिन सभी पर्यटक एक ही लाइन में खड़े दिखाई देते हैं। ऐसे में पर्यटक घंटों धूप में परेशान होकर टिकट लेते हैं। जंतर-मंतर प्रशासन के अनुसार उन्हें सरकार की ओर से एक ही मशीन अलॉट की गई है। इसलिए वे अन्य कोई इंतजाम नहीं कर सकते है। ऐसे में पर्यटक यहां पीक सीजन में अतिरिक्त टिकट मशीन लगाने या सीधे ही पर्यटकों को टिकट की हार्ड कॉपी मुहैया कराने की मांग करते हैं।
दूसरी ओर मोन्यूमेंट बंद होने के बाद भी पर्यटकों को प्रवेश देना प्रशासन की मजबूरी है। क्योंकि जो पर्यटक एक बार टिकट कटा लेते हैं, उन्हें वापस नहीं भेजा जा सकता। ऐसे में पीक सीजन के समय बंद होने के समय के बाद भी पर्यटकों को प्रवेश देकर जंतर-मंतर दिखाया जाता है।
जंतर-मंतर पर क्रिसमस से रविवार तक आए पर्यटक:
क्रिसमस- पर्यटक- 6405, रेवेन्यू- 5.40 लाख
शनिवार- पर्यटक-7018, रेवेन्यू- 5.74 लाख
रविवार- पर्यटक- 7214, रेवेन्यू- 5.77 लाख
आमेर में पार्किंग नहीं, रास्ते भी खराब:
इन दिनों सबसे ज्यादा पर्यटक आमेर महल को देखने पहुंच रहे हैं। यहां करीब 60 हजार पर्यटकों ने अभी तक विजिट किया है। ऐसे में महल के नीचे और ऊपर पार्किंग की परेशानी हो रही है। दूसरी ओर महल के ऊपर जाने वाला कारों का रास्ता संकरा और खराब है। इस कारण पर्यटकों को महल तक पहुंचने में घंटों लग जाते हैं, जिससे व कम समय में महल घूमने को मजबूर हैं। साथ ही अन्य पर्यटन स्थलों पर जाने का समय भी नहीं बचता। महल अधीक्षक पंकज धीरेंद्र के अनुसार रास्ता ठीक करने के लिए प्रक्रिया चल रही है, जिस पर जल्द काम किया जाएगा।
दूसरी आेर पैदल ऊपर जाने के रास्ते पर बैठे फुटपाथिए सैलानियों का रास्ता रोकते हैं। इससे पर्यटक काफी परेशानी के बीच महल तक पहुंच पाता है। दुकानदार उन पर सामान खरीदने व फोटो खिंचवाने का दबाव बनाते हैं।
hin_Deva hin_Deva hin_Deva hin_Deva hin_Deva hin_Deva awa_Deva bho_Deva npi_Deva awa_Deva hin_Deva hin_Deva hin_Deva